Broj: 711-I-334-P-411-18/19-02-8

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev Darka Heraka,** za davanjem mišljenja Povjerenstva, na 36. sjednici, održanoj 25. siječnja 2019.g., daje sljedeće

**OČITOVANJE**

1. **Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ime udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.**
2. **Ukazuje se podnositelju zahtjeva da se ocjena o zakonitosti određenog postupanja ne može donositi načelno, već Povjerenstvo odluku o tome je li određeno postupanje u skladu s odredbama ZSSI-a, konkretno s odredbom članka 15. ZSSI-a, donosi na temelju utvrđenih činjenica u provedenom postupku pred Povjerenstvom.**

Obrazloženje

Zahtjev za davanjem mišljenja Povjerenstva podnio je Darko Herak. U knjigama ulazne pošte zahtjev je zaprimljen pod poslovnim brojem: 711-U-3442-P-411/18-01-1, dana 29. studenoga 2018.g., povodom kojeg je otvoren predmet broj P-411/18.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 3. stavcima 1. i 2. ZSSI-a propisano je tko se smatra dužnosnikom u smislu navedenog Zakona te na koje osobe se isti primjenjuje. Time je definiran i djelokruga rada te nadležnost Povjerenstva za odlučivanje o sukobu interesa. Iako je zahtjev za davanjem mišljenja Povjerenstva podnijela osoba koja nije dužnosnik u smislu ZSSI-a, postavljeni upit u vezi je s tumačenjem odredbi ZSSI-a, stoga na podneseni zahtjev u svrhu učinkovitog sprečavanja sukoba interesa i edukacije dužnosnika u pitanjima sukoba interesa, Povjerenstvo daje obrazloženo očitovanje.

U zahtjevu se u bitnome ukazuje na odredbu članka 15. stavka 2. ZSSI-a te se navodi da je često praksa da čelnici jedinica lokalne samouprave imenuju članove nadzornih odbora trgovačkih društava u kojima te jedinice lokalne samouprave imaju udjele u vlasništvu te o istom samo obavijeste predstavničko tijelo. Od Povjerenstva se traži očitovanje je li takav način imenovanja zakonit.

Člankom 15. stavkom 2. ZSSI-a propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo obrazlaže da je podnositelj svoj zahtjev postavio načelno, bez navođenja konkretnog dužnosnika i jedinice lokalne samouprave u kojoj isti obnaša dužnost te trgovačkog društva u kojem ta jedinica lokalne samouprave ime udjele u vlasništvu te Povjerenstvo stoga ne može ispitati je li postupanje pojedinog dužnosnika prilikom imenovanja članova nadzornog odbora u trgovačkom društvu u kojem jedinica lokalne samouprave ima udjele u vlasništvu bilo u skladu sa odredbama ZSSI-a.

Slijedom navedenoga, Povjerenstvo ukazuje podnositelju zahtjeva da se ocjena o zakonitosti određenog postupanja ne može donositi načelno, već Povjerenstvo odluku o tome je li određeno postupanje u skladu s odredbom članka 15. ZSSI-a, može donijeti samo na temelju utvrđenih činjenica u provedenom postupku pred Povjerenstvom.

Slijedom svega navedenog, Povjerenstvo je donijelo očitovanje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositelj zahtjeva, putem e-maila

2. Objava na internetskoj stranici Povjerenstva

3. Pismohrana